जोधपुर। घंटाघर की घड़ी की टंकार का राग आज कुछ अलग सा था। समय के सीने में अनगिनत घाव थे, लेकिन टिकटिक में खुशी के स्वर बिखर रहे थे। आसपास सन्नाटा था, लेकिन अहाता मुस्करा रहा था। वजह भी थी। दर्द से छुटकारा पाने की। अपना खोया वैभव पाने की। एक दुख भी था।
सबसे बड़े खुशी के दिन अहाते में सन्नाटे की। विश्वास इससे भी बड़ा था, क्योंकि वक्त की किताब पर खींची गई रेखा है- घंटाघर। जहां कई बार घड़ी पर समय की धूल जमी, लेकिन हट गई। राजशाही और अंग्रेजी हुकूमत देखने के बाद 1947 में जब गुलामी की बेड़ियां टूटीं तो टंकार से खुशी के ऐसे स्वर निकले थे। 1910 में राजा सरदारसिंह के शासन में सरदार मार्केट में 100 फुट ऊंचाई तक निर्माण करवाया गया था। उस समय इसकी लागत तीन लाख रुपए आई थी।
फिर जवां हुआ इतिहास
घंटाघर। सौ साल से भी पुराना। समय के साथ बदल जाती है तस्वीर। उस दौर में महाराज सरदार सिंह ने जब नींव रखी थी, तब पणिहारिन सिर पर घड़े लिए जाती देखी जा सकती थीं। सुकून था। शांति थी। चंद व्यापारी थे। बाद में आबादी बढ़ी और घंटाघर क्षेत्र पर दबाव इतना बढ़ गया कि पैदल चलना मुश्किल हो जाता था।
गुरुवार को जब यहां से अतिक्रमण हटवाए गए तो एक बार फिर खोया वैभव लौट आया। शुक्रवार को वही शांति। वैसा ही सुकून। इसे बनाए रखने की हम सबकी जिम्मेदारी।
पहले
50 हजार आबादी
अब
पुराने दिन लौटे, अहातों में शांति
जब 1910 में इसका निर्माण हुआ तब पूरे शहर की आबादी करीब 50 हजार तक सिमटी थी। आस-पास तो कोई तीन-चार हजार लोग बसते थे। आजादी के बाद घंटाघर ने अपने आंगन में सैकड़ों शरणार्थियों को पनाह दी, लेकिन आजादी के बाद नौकरशाही ने अनदेखी की तो लोगों ने प्रतिष्ठा का दोहन करने में शान समझी। घंटाघर क्षेत्र में साढ़े सात सौ तो स्थाई दुकानें हैं। इतनी ही अस्थायी। यहां प्रतिदिन ढाई करोड़ से अधिक का कारोबार होता है। तीस साल से ये दुकानें तिरपाल व टिन शेड के छप्पर से ढंकी हुई थीं। आज खुली नजर आ रही थी। कुछ लोग तो केवल यही नजारा देखने के लिए आ रहे थे।
पहले
धानमंडी में आग पर रोया
अब
सुकून के साथ सुरक्षित भी
घंटाघर का दूसरा बड़ा दर्द था कि इसके आगोश की धानमंडी में कुछ समय पहले आग लगी और करोड़ों का नुकसान हुआ था। तब वह जार-जार रोया था। अतिक्रमण के कारण मार्केट इतना संकरा हो गया था कि यहां दमकलें पहुंच नहीं पाती। यहां ऐसा कुछ नहीं है, जो नहीं मिलता। अगर कुछ नहीं मिलता तो वो था सुकून। लेकिन आज सुकून था। धानमंडी में शुक्रवार को न तो सड़क के दोनों तरफ पाट बिछे थे और तिरपाल हटने से न तारों का जाल था। ऐसी स्थिति, मानो एक साथ चार स्कूटर दौड़ा लो।
कल और आज की तस्वीर बताने वाले यह छायाचित्र शिव वर्मा ने संकलित किए हैं।
hin_Deva hin_Deva hin_Deva hin_Deva hin_Deva hin_Deva mag_Deva npi_Deva hin_Deva hin_Deva hin_Deva hin_Deva npi_Deva mag_Deva hin_Deva hin_Deva